
Artikkelutkast.

Globaliserte arbeidslivsrelasjoner i vestlige land: Svekket arbeidslivsdemokrati. 

Finans-, vare- og tjenestemarkeder er blitt globalisert i de seinere åra, og arbeidsmigrasjon har skutt i været. Hva har skjedd med arbeidslivsrelasjonene i ulike land? Hadde Thatcher rett i at ”det ikke fins alternativ” til en liberal markedsøkonomi? Har utviklingen gått mot dårligere arbeidsvilkår, avregulering og fravær av fagorganisering? 

La oss straks skissere viktige utviklingstrekk i arbeidsvilkår og arbeidslivsregimer. Det er i hovedsak vestlige land vi har i mente, etter hvert med et særlig fokus på Vest-Europa. Vi vil så drøfte i hvilken grad de skisserte utviklingslinjene har sine røtter i globaliseringsprosesser, eller om de har bakgrunn i andre samfunnsforandringer. 

Faktiske utviklingstrekk i arbeidsvilkår, regulering og fagorganisering.
1. Stagnerende reallønner i vestlige land siden 80-tallet
. 

2. Synkende lønnsandel i nasjonalinntekten og økende lønnsulikheter ganske allment i vestlige land.

3. Variabel framvekst i ulike land av et mer segmentert arbeidsmarked med trygge og gode jobber i avansert næringsliv, og økende sjikt av lavtlønte folk på deltid, i midlertidige jobber, og i lavinntektsbransjer.
  

4. Økt arbeidsintensitet
, og oppslitting av produksjon på ulike firma, utviklingstrekk som varierer fra land til land.

5. Redusert organisasjonsgrad – mest i anglosaksiske land – særlig markert i privat sektor i mange land.

6. Redusert avtaledekning i anglosaksiske land, men ikke i Norden og på det vesteuropeiske kontinentet.

7. Desentralisering av forhandlinger, dels ved at bedriftsovergripende avtaleverk har falt bort, dels ved at lokale forhandlinger har vokst i betydning i forhold til bedriftsovergripende forhandlinger.

8. Tilløp til en re-sentralisering av partssamarbeid gjennom nasjonale sosiale pakter.
 De har fremmet lønnsmoderasjon og desentralisering av lønnsfastsetting, kutt i velferd, økt bruk av temporær arbeidskraft, arbeidsmarkeds- og opplæringstiltak. Sett fra fagbevegelsens side har disse paktene vært del av en defensiv strategi, - de har demt opp for mer vidtgående avregulering.
 

9. Lavere og likere lønns- og kostnadsutvikling på tvers av arbeidslivsregimer
 og uavhengig av om fagbevegelsen står sterkt eller svakt.

10. Fortsatt sprikende sysselsetting og ofte høy, men svært variabel ledighet, både mellom vestlige land, og over tid, trass i lønns- og kostnadsnedgangen og konvergensen på sistnevnte felt.
 

Det er et sammensatt bilde som trer fram av denne oversikten, en blanding av felles og sprikende utviklingstrekk i vestlige land når det gjelder lønns- og arbeidsvilkår og arbeidslivsregimer. Mer spesifikt kan det skisseres et geografisk mønster der anglosaksiske land med sine liberale økonomier fortsettes å preges av ulikhet og utrygghet og svekket fagbevegelse, kontinentale land har økende ulikhet og sterkere segmentering av arbeidsmarkeder, bibehold av avtaleformer, men med svekket faglig innflytelse. Norden skiller seg ut med mer stabile arbeidslivsrelasjoner, men med økende ulikheter og segmenteringstendenser.
 Generelt er økt ulikhet, svekket fagbevegelse, og desentralisering av forhandlinger utbredte fenomen.

Globale prosesser av betydning for arbeidslivsrelasjoner

Hvordan skal vi så forstå de utviklingstrekkene som er skissert i det foregående? Med de siste tiårs internasjonalisering av vestlig økonomi er det rimelig å se disse utviklingstrekkene i lys av globale prosesser som er felles for vestlige nasjoner, og som i og for seg da skulle fremme felles utviklingstrekk i vestlig arbeidsliv. Når vi likevel allerede har pekt på divergerende utviklingstrekk må det forstås som at disse felles utfordringene har blitt møtt på ulike vis av ulike arbeidslivsregimer, slik at resultatene delvis har blitt ulike.

Globalisering, med dens frie flyt av kapital, varer og tjenester, - og arbeidskraft innen EU/EØS-, dens reorganisering av produksjon og dens transnasjonale konsern kan ha effekter på organiserte arbeidsmarkeder langs ulike veier. En kan snakke om ulike typer press på etablerte ordninger:

Økonomisk tvang, reorganiseringsprossesser i kapitalistisk næringsliv og konsekvenser av det, og politisk press fra internasjonale organisasjoner – som EU og WTO – kan hver for seg og samlet sett tenkes å føre til avregulering, og en ensretting av arbeidsliv i retning av å bli fritt for kollektive avtaler og fagorganisering. Nasjonalt spesifikke og godt organiserte arbeidslivsrelasjoner kan undergraves av et ensrettende ytre press. Vi skal drøfte potensiell ensretting og avregulering som følge av økonomisk tvang og av reorganiseringsprosesser i separate avsnitt i det følgende. Politisk press fra internasjonale organisasjoner vil bare berøres underveis i spesifikke sammenhenger. 

Vår analyse vil preges av følgende perspektiv på organiseringen av arbeidslivet.

Kapitalen er ”umiddelbart” organisert i bedrifter og konserner, og i kommersielle samarbeidsrelasjoner og allianser av mange typer. Men utover denne organiseringen for forretningsformål har næringslivet fått sin flora av organisasjoner som ivaretar næringslivets arbeidsgiver- og næringspolitiske interesser i et samfunn der andre parter er godt organisert.

Vi kan se det slik at dersom fagbevegelsen og avtaleforhold bare er en avspeiling av kapitalens umiddelbare organisering, står fagbevegelsen svakt. Med en avspeiling sikter vi til at fagbevegelsen bare bygger opp lokal motmakt mot de maktsentra kapitalen har på bedrifts- og konsernplan, og begrenser seg til å fremme bedrifts- og eventuelt konsernavtaler. Men da er fagbevegelsen prisgitt konkurransesituasjonen til den enkelte bedrift, og hva den innebærer av forhandlingsmuligheter. Fagbevegelsen må bygge opp former for avgjørelsesmakt og myndighet utover bedrift og konsern, og møte kapitalen på arenaer bevegelsen sjøl har vært med på å forme. På slike arenaer er det mulig å fremme felles krav om lønns- og arbeidsvilkår og om innflytelsesrettigheter. Dette er denne formende og ikke bare avspeilende rollen til fagbevegelsen som både er grunnlag for, og uttrykk for fagbevegelsens innflytelse i samfunnet.

Med disse perspektivene som bakgrunn skal vi nå se nærmere på globale prosesser og deres betydning for arbeidslivsregimer.
Globaliseringens økonomiske tvang: En myte?
Er vestlige land underlagt en økonomisk tvang til å avregulere og fleksibilisere og frigjøre bedrifter fra rigide lov- og avtaleverk i den globale konkurranseøkonomien? Tvinger østlig billigkonkurranse fram reduserte kår og avregulering i vest?

Svaret er nei, og vi skal se nærmere på grunnene til det. Om slik konkurranse presser fram kostnadskutt gjennom fleksibilisering av arbeidskraft og lønnskutt, så vil den samme konkurransen presse prisene ned i samme omfang som kostnadskuttene. Prisene vil dermed synke i minst samme grad som lønningene, og reallønna vil dermed være intakt. Vi har ellers alle erfart hvordan billige varer østfra har kommet lønnstakere i vest til gode med sitt bidrag til lavere inflasjon og bedre reallønn.

Som nevnt har globaliseringen ført med seg et fleksibiliseringspress som vi skal gå i detalj om seinere. Men vestlig næringsliv er ikke under noen økonomisk tvang som gjør det nødvendig å bøye seg for dette presset. Kostnadskutt må til, men det kan tas som lønnskutt. Og lønnskutt vil følges av prisnedgang
 som fremdeles vil sørge for uendra reallønn. At vestlig næringsliv har valt fleksiblisering som konkurransestrategi er en annen sak – strategien er ikke bydende nødvendig for å overleve.

Nå kan globalisering i form av frihandel, multinasjonalisering og migrasjon ha andre mulig viktige effekter: Om ikke østlig billigproduksjon senker det generelle lønnsnivået i vest, kan det tenkes at det presser ned lønningene til lavt kvalifiserte folk i Vest, som jobber i lavt kvalifisert og sterkt konkurranseutsatt virksomhet. Øker arbeidsinnvandringen fra lavtlønnsland vil det svekke lavtløntes lønnsnivå i Vest. Og om multinasjonale selskaper ”outsorcer” ukvalifisert og arbeidsintensiv produksjon til utviklingsland vil det skape ledighet for ufaglærte folk i Vest og presse lønningene deres nedover av den grunn. Men dette er effekter som neppe vil senke det generelle lønnsnivået for både høyt- og lavtlønte i vest. Det er først og fremst ufaglærte lavtlønte som eventuelt får redusert sine reallønner. 

Ut fra vanlig økonomisk tankegang er dette fullt mulige følger av globalisering. Men en omfattende gjennomgang av litteratur på feltet, blant annet presentert i et to binds verk, kom til følgende konklusjon.  ”…the results reviewed may seem a little surprising: there appears to be very little systematic evidence of large labour market impacts from globalization. Whether we consider trade, multinationalization, or immigration, the magnitude of the effects om wages and employment appear to be relatively modest.”

Migrasjonen på 80- og 90-tallet har ikke vært stor nok til å sette avgjørende spor etter seg på lønnsforhold i vestlige land, og økt internasjonal handel og multinasjonaliseringen av produksjonen har neppe hatt entydige og avgjørende arbeidsmarkedseffekter.

Hva innebærer så dette?

Ett syn har vært at konkurransen fra Østen har tvunget fram deregulering av arbeidsmarkedet med svekket fagorganisering og redusert avtaledekning av arbeidslivet og usikre og dårlige kår for arbeidstakerne. En mer moderat oppfatning har vært at europeiske arbeidslivsregimer nok har kunnet bestå i formen, men at de har blitt nødt til produsere et tilsvarende resultat for kunne være konkurransedyktige: Usikre og dårlige kår. Den internasjonale konkurransen har tvunget fram dette. Globaliseringen har ført til at fagbevegelsen ikke står så sterkt lenger, og på tvers av ulike nasjonale arbeidslivsrelasjoner har kåra i arbeidslivet blitt ensrettet og forverret.

Ut fra det vi har pekt på ovenfor, er det imidlertid lite grunnlag for en slik oppfatning. Globaliseringen innebærer i seg sjøl ingen økonomisk tvang i retning av dårligere kår og økte ulikheter og større sysselsettingsproblemer. Når reallønner har stagnert, ulikheter har økt, og ledigheten har vært høy i mange vestlige land skyldes det snarere en generell reorganisering av kapitalismen og av styresmaktenes rolle både nasjonalt og internasjonalt. Globaliseringen har ventelig fremmet både reorganisering og politisk reorientering i kapitalistiske land, men det er først og fremst via slike mer indirekte effekter at globaliseringen har fått betydning.

En konklusjon av dette er at globaliseringen ikke kan tillegges bydende økonomiske imperativer i retning av forverrede kår i vestlige land. Kort og godt betyr det at Vesten må rydde opp i eget hus og ikke skylde på andre for rotet. Det fins handlingsrom i den internasjonaliserte økonomien for samfunnsaktører. Men det handlingsrommet er det først og fremst næringslivseliter og politiske eliter som har utnyttet til nå. Andre samfunnskrefter har kommet på defensiven. Kapitaleierne har reorganisert seg på mange vis som har skapt endrete rammevilkår for arbeiderbevegelsens innflytelse. Det skal vi se nærmere på i det følgende.

Makroprosesser

Det har skjedd en ”finansialisering” av vestlige bedrifter. Børser spiller større rolle for bedrifters finansiering, internasjonalt eierskap spiller større rolle, mange internasjonale selskaper er notert på et utall av børser rundt om i verden. Finansielle fond av ulike slag har vokst som store og innflytelsesrike aksjeeiere. Med det har det kommet krav om å gjøre synlig selskapenes verdier, ved at selskaper stykkes opp i spesialiserte foretak. Konglomerater forsvinner til fordel for foretak som dyrker en kjernevirksomhet. Annen virksomhet i bedrifter eksternaliseres og tas hånd om av leverandørselskap. Leverandørselskap utnytter ofte en annen type arbeidskraft enn de ansatte i kjernevirksomheten, ofte lavtlønte sjikt i arbeidsmarkedet som rekrutteres inn i usikkert og temporært arbeid. ”Transparens” – dette at det skal være tydelig for finanskapitalen hvor mye aktiviteter lønner seg - og aksjeverdier - er mål som fremmes i denne finansialiseringen, og krav til avkastning av kapital skjerpes.
  Avkastningskrav for selskaper totalt nedfeller seg videre i organisasjonene til avkastningskrav for hver enkelt enhet i organisasjonen. Når enheter møter sterkere og mer kortsiktige krav om avkastning ovenfra, blir ledelsen av virksomhetene mindre lydhøre for krav fra ansatte nedenfra, og mer kortsiktige i sin forvaltning av arbeidskraft.
 

Internasjonaliseringen av produksjon er blitt omfattende, ved at konserner har organisert globale leverandørhierarkier og etablert datterbedrifter over hele kloden. Konserner har etablert strategiske allianser med hverandre for å kontrollere markeder bedre og understøtte hverandres utvikling.

Etablerte arbeidslivsregimer har vært nasjonale i omfang, og bygd på et to eller tre parts samspill mellom overveiende nasjonalt orienterte og organiserte parter. Arbeidsgivernes økende internasjonale aktiviteter og orientering har styrket deres makt ved at deres mulighet for å flytte produksjon og true med full utflagging er effektive maktmidler.
 Det er også grunnlag for å reise spørsmål om deres interesser i å delta i nasjonale arbeidslivregimer er blitt grunnleggende endret. Vi skal forfølge dette nedenfor når vi først har sett på andre endringsprosesser som har funnet sted i arbeidslivet.

Mikroprosesser

Arbeid reorganiseres lang to viktige utviklingslinjer, det som kan kalles fragmentering og markedsstyring av arbeid, to trekk som henger sammen. 

Virksomhetene har internt gått langt i å instituere markedsliknende forhold, ved å desentralisere økonomisk ansvar, og prissette subenheters ytelser, ved at enheter kjøper og selger ytelser til hverandre, og ved å kvantifisere mål for avdelinger, grupper og enkeltpersoner. Vi skal kalle dette for markedsretting av arbeid, markedsstyring av arbeid: Markedskrav har rykket nærmere inn på arbeidstakere enn før. Tidligere var det virksomhetsledelsen som håndterte økonomiske krav fra omgivelsene, mens arbeidstakerne møtte ledelseskrav om lønnsmoderasjon og arbeidsinnsats. Nå er ledelseskrav i større grad omgjort til lokale markedskrav, og mye arbeid er direkte konkurranseutsatt. Det er blitt opp til arbeidstakerne sjøl å møte økonomiske krav, tidsfrister og avvikle kundestrømmer. Med knapp bemanning innebærer det intensivering av arbeid, lange arbeidsdager, og mye betalt og ubetalt overtid.

En norsk studie indikerer forandringer i faglig virke som følge av slike reformer. I kommuner som har innført delegering av ansvar og mål- og resultatstyring av lokale enheter i tråd med prinsipper for New Public Management, har rollen som tillitsvalgte endret seg. Tillitsvalgte har blitt mer lederfokuserte som følge av at reformene har styrket makta til administrativ ledelse i kommunene. Ledelsen har tatt i bruk medvirkning fra ansatte og tillitsvalgte i større grad som strategisk verktøy i utviklingsarbeid, og tillitsvalgte har blitt mindre rettighetsorienterte og mer effektivitetsorienterte i sitt virke, uten å ha dekning for en slik reorientering blant ansatte.
 

Fragmentering av arbeid fremmer tendensen til markedsstyrt arbeid. Med fragmentering sikter vi da til at produksjon oppstykkes i leverandørnettverk, og det betyr at arbeid som tidligere ble gjort innen ett selskap fordeles på mange selskap. Tidligere var det eksempelvis slik at mesteparten av bakketjenestene på europeiske flyplasser ble utført av flyselskapene sjøl. I dag er disse  tjenestene gjerne spredd på et stort antall firma. Fragmenteringen består også i at det etableres ulike lønns- og arbeidsvilkår i de ulike firmaene, dels også at vilkåra blir mer uensartede innen de enkelte selskapene. Gjennom slike former for reorganisering har det oppstått sjikt av folk både på ”gamle” og på ”nye” vilkår. Firmaer jobber på mer eller mindre tidsbegrensete kontrakter, det tas inn midlertidige ansatte i større grad, og bruken av ”leiefolk”, folk fra utleiebyråer, øker i omfang. Arbeidstakere som jobber i firma med tidsbegrensete kontrakter føler det økonomiske ansvaret på kroppen, de har markedet for tjenester nært inn på seg, og oppdragsgiveren er i det praktiske arbeidet blitt vel så viktig som arbeidsgiveren deres. Når det kjempes om kontrakter har det lett for å skape motsetninger mellom folk i de kjempende firmaene, og etter at kontrakter er inngått, oppstår uenigheter om hvem som egentlig skal gjøre hva blant firma som har kontraktrelasjoner til hverandre eller til samme oppdragsgiver.  Gjennom dette fragmenteres også interessefellesskap mellom arbeidstakere. Folk jobber på så ulike vilkår, og de bringes i motsetning til hverandre når det gjelder plikter og tilgang på arbeid.

Nå har fagbevegelsen alltid måtte håndtere både ulikheter i kår og kamp om produksjon mellom virksomheter. Det nye i situasjonen er at dette i høy grad bringes inn på samme arbeidsplass, enten det er en flyplass, et sykehus, eller en produksjonsbedrift. Erfaringer tyder på at dette har svekket både fagbevegelsens organisasjonsgrad og evne til å gjøre seg gjeldende med samlende strategier. Uansett representerer denne reorganiseringen av arbeid betydelige utfordringer for fagbevegelsen.

Her står desentraliserte fagbevegelser, som bare arbeider med bedriftsavtaler, særlig svakt, Deres skjebne avhenger av hva de kan gjøre lokalt. Fagbevegelser med sektorielle og nasjonale organisasjoner står sterkere ved at de kan gripe fatt i bedriftsovergripende forhold. Likevel hviler også slike fagbevegelser på hva de kan utrette både lokalt og sentralt. Når de lokale handlingsmulighetene smuldrer opp, svekker det oppslutningen om fagbevegelsen generelt.

Tendensen til å fragmentere arbeid henger sammen med lønnsulikheter og lagdeling i arbeidsmarkedet som helhet. Oppsplitting av selskaper og utsetting av oppdrag skyldes i høy grad en jakt på kostnadsreduksjoner. Store selskaper søker å unnslippe å betale tradisjonelt høye, ”egne” lønninger på alt sitt arbeid, og søker etter billig og ”arbeidsvillig” arbeidskraft utenom sine egne bedriftsvegger ved å sette ut arbeid til lavtlønnsfirma. Gevinsten, og dermed omfanget, av denne praksisen er avhengig av det fins underbetalt og undersysselsatt arbeidskraft i arbeidsmarkedet. Ulikheter i arbeidsmarkeder og bedriftsstrategier henger dermed nøye sammen.

Arbeidsmarkedspolitikken og sosialpolitikken har i mange vestlige land også bidratt til et mer segmentert arbeidsliv. Arbeidsmarkedet har blitt deregulert og fleksibilisert, med friere adgang til midlertidig arbeid, deltidsarbeid, bruk av innleid arbeidskraft. Ordinært, fulltids og fast arbeid har sunket, fra å utgjøre 79% av alt arbeid i EU i 1985 til 69% i 2001.
 Det har i mange land blitt økt vekt på å tvinge ledige og sosialklienter ut i arbeid, og da et hvilken som helst arbeid, dårlig betalt, midlertidig, slitsomt, med usosiale arbeidstider, som utleid arbeidskraft  – med andre ord hva som helst. Gjennom det har arbeidsgivere fått tilgang på billige og spake arbeidstakere, og det har bidratt til å forverre vilkåra i ufaglært og usikkert arbeid mer generelt. En mer hardhendt arbeidsmarkeds- og sosialpolitikk har bidratt til et sterkere segmentert arbeidsmarked.
  

Markedsstyring av arbeid, fragmentering av arbeid og segmentering av arbeidsmarkedet er utviklingstrekk som i høy grad modifiseres både i omfang og innhold av eksisterende arbeidslivsforhold, av maktforhold mellom parter og av arbeidsmarkedsforhold. På den annen side må vi regne med at markedsstyring og fragmentering av arbeid bidrar til å undergrave eksisterende arbeidslivsrelasjoner, endre maktforhold, og øke ulikhetene i arbeidsmarkedet. Her er det prosesser på gang som representerer generelle utfordringer for fagbevegelsen, samtidig som prosessene har ulik styrke og karakter i ulike land.

Multinasjonale selskaper

Multinasjonale selskaper har vokst i antall og betydning og det er viktig å avklare deres roller i endringer av arbeidslivsregimer. Skjer det en internasjonal spredning av bestemte arbeidsorganisatoriske former og arbeidslivsrelasjoner via disse multinasjonale selskapene?

Nå er disse selskapene organisert på mangfoldig vis, og har en mangfoldig personalpolitikk, og påvirkningen på arbeidslivsrelasjoner har vært tilsvarende mangfoldig. Noen selskaper opererer et internasjonalt leverandørsystem med streng sentral styring. Andre har en desentralisert struktur med betydelig autonomi for datterbedrifter som kan utvikle seg relativt selvstendig og generere egne leverandørsystemer.  En desentralisert struktur kan også være resultat av at datterbedrifter med ressurser og utviklingsmuligheter hevder sine interesser på en måte som nettopp fremmer en slik struktur. Det er generelt grunn til å advare mot det synet at alt er sentralstyrt og planlagt fra sentralt hold i konserner og at alt går etter planene. Forskere har kalt multinasjonale konserner for et ”multinasjonalt sosialt rom” med mange aktører som kan gjøre seg gjeldende, og der utviklingen kan ta utilsiktede og uventede retninger.

Det som – tendensielt -  likevel er sentralisert er gjerne en finansiell oversikt og finansiell kontroll med ulike deler av konsernet. Det varierer videre i hvilken grad datterbedriftene tilpasser seg stedlige måter å organisere arbeid og  arbeidslivsrelasjoner. Noen multinasjonale selskaper tar med seg hjemlig praksis og søker å eksportere den ut i verden, mens andre retter seg etter lokal praksis. Om de multinasjonale selskapene internasjonaliserer seg ved å kjøpe opp eksisterende bedrifter, vil de et stykke på vei også måtte akseptere at de dermed har kjøpt opp lokal praksis og lokale arbeidslivsrelasjoner. Å kjempe gjennom nye og fremmede arbeidsforhold kan være tungt og kaste lite av seg. I nyetableringer som bruker unge og uerfarne folk er det lettere å innføre utenlandske modeller.

Nå er det slett ikke slik at konserner alltid ideelt sett ønsker å ta med seg hjemlige arbeidslivsrelasjoner ut. Tvert om ønsker de å ta med seg det de liker og droppe det de ikke liker av hjemlige forhold. I den grad de sjøl har kunnet dominere utformingen av de hjemlige forhold så kan de gjerne tenke seg å eksportere dem. Men i den grad motparter har preget hjemlige forhold kan det være et sterkt ønske om å la dem være igjen hjemme når de drar ut. I Norden og i en del kontinentale land har arbeiderbevegelsen stått sterkt nok til å prege arbeidslivsrelasjonene i betydelig grad ut fra sine interesser. Konserner kan se ulikt på dette: Selv om hjemlige arbeidslivsrelasjoner ikke ha blitt skapt av arbeidsgiverne, kan de mene at erfaringene med dem er bra likevel, og at de dermed bør tas med ut. Alternativt kan de se ”påtvungne” aspekter ved hjemlige forhold som ille, og prøve å unnslippe dem ved å dra ut til passende steder.

Nå spørs det imidlertid hvilke rolle arbeidslivsrelasjoner i det hele spiller for konsernas internasjonaliseringsstrategier. Det fins rett nok et utall av eksempler på at konserner har satt ut produksjon til land med lavt lønnsnivå og uorganisert arbeidskraft, og framveksten av kinesisk industri er i betydelig grad basert på lave produksjonskostnader. Tross det er konserner likevel ofte på jakt etter annet enn lave kostnader. De er ute etter å etablere seg i nye markeder, i teknologimiljøer, nær råvarekilder og liknende. Når formålet er dette kan hensynet til arbeidslivsrelasjoner i vertslandet spille mindre rolle.

Multinasjonale konserner fra de såkalte koordinerte markedsøkonomiene  i Europa har på den ene sida vært vant med å delta i et partssamspill, på den annen sida har de søkt friere forhold ute, og brukt det i det hjemlige partssamspillet for å styrke sin makt og gjennomslag for sine interesser. Hvor mye dette har preget konsernas rolle hjemme og ute har imidlertid variert.

Denne drøftingen vise så langt at hvordan, hvor mye, og i hvilken retning multinasjonale konserner preger arbeidslivsrelasjoner i ulike land kan variere.

Går det likevel an å peke på visse tendenser?

Multinasjonale konserner er særlig utsatt for det vi ovenfor kalte finansialisering, en finansiell internasjonalisering som øker finanskapitalens innflytelse på selskapers organisering og handlingsmuligheter. Multinasjonale selskaper søker gjerne til aksjebørser rundt om i verden for å finansiere sin ekspansjon. Strengere krav til kapitalavkastning kan rett nok gå hånd i hånd med betydelig autonomi for datterbedrifter. Men datterbedriftene har, med stram finansiell styring og overvåking, fått mindre økonomisk handlefrihet i forholdet til stedlig arbeidsstokk. Dette har antakelig bidratt til å redusere forhandlingsrommet for et partssamvirke i bedrift og næringsliv. Dette kan i sin tur svekke fagforeningsaktiviteten. Det er vanskelig å oppnå synlige resultater.

På arbeidslivsfeltet har de flernasjonale selskapene søkt å desentralisere reguleringer ned på bedriftsnivå, og dermed å svekke sektoriell og nasjonal tariffregulering. De har også motarbeidet framveksten av internasjonal sektoriell koordinering av forhandlinger. Merk at de forhandlinger på bedriftsnivå europeiske konsern har vært interessert i ikke har vært konsern-vide forhandlinger, men forhandlinger lokalt på bedriftsnivå i de ulike land. Flernasjonale konserner har ikke vært interessert i konsern-vide avtaler, med visse unntak, som vi seinere skal komme inn på.
 Foreløpig ser det altså ut til at konsernene er mer interessert i å føre en splitt- og hersk–taktikk, altså sørge for at den internasjonale arbeidsstokken ikke solidariserer seg over landegrensene.  

Anglosaksiske konsern har tatt med seg en skepsis til fagorganisering, eller i alle fall til forhandlinger utover bedriftsplanet, når de har dratt ut i verden. De har søkt å fremme tilsvarende nedbygging av arbeidslivsorganisering ute, om de har hatt mulighet til det. I Storbritannia har amerikanske storkonsern fulgt en fagforeningsfiendtlig linje i sine datterbedrifter der.
 Men hvor sentralt dette har vært har variert,  - anglosaksiske selskaper har i visse andre fall historisk akseptert organiserte forhold tilsynelatende uten å kny, når de har kommet til de organiserte delene av Europa.

Hva har så norske selskaper gjort, når de har etablert seg i utlandet? En studie av 12 utenlandsetableringer i Polen viste at de norske eierne ikke hadde eksportert fagorganisering, tarifforhandlinger og medvirkning til datterbedriftene i Polen, men tvert om unngått arbeidskraft med fagforeningstradisjoner. Delvis innebar dette en passiv tilpasning til de mer typiske trekk i vertslandets arbeidslivsrelasjoner, men det var også elementer av en aktiv oppsøking av uorganisert arbeidskraft.
 
Så langt peker dette i retning av at fagbevegelsen har fått mindre handlingsrom overfor en kapital som har reorganisert seg til å bli internasjonal, og til å markedsstyre og fragmentere sin produksjon. Dette har gitt seg utslag at fagbevegelsen har fått svekket oppslutning og samfunnsmessig innflytelse i mange land.

Tjenesteyting

Tjenesteyting har vokst fram til å bli den dominerende sektoren med over 70% av sysselsettingen i mange OECD-land. Denne veksten omfatter både en vekst i offentlig sysselsetting og i privat tjenesteyting. Privatisering og konkurranseutsetting fra offentlig sektor har bidratt til veksten i den private sektoren. Privat tjenesteyting er i mange land preget av små og ustabile arbeidsplasser, av atypisk arbeid i form av deltid og usosial arbeidstid, av temporært og usikkert arbeid. Konkurranseutsetting og eksternalisering av arbeid fra både private og offentlige virksomheter har som nevnt ovenfor bidratt til at markedskonkurranse har rykket folk tett inn på livet, og ikke minst i denne sektoren. De praktiske problemene knytter seg ofte til kundekrav, krav fra oppdragsgivere,  og krav fra omgivelsene, snarere enn fra arbeidsgiverne, slik arbeidet er organisert.
 Alt dette er trekk som for tida gjør det vanskelig å vinne fram med fagorganisering og ordinært faglig arbeid.
 

Tradisjonelt har industri og offentlig sektor vært godt organisert. Med veksten av privat tjenesteyting og privatisering av offentlige oppgaver til privat tjenesteytende sektor har privat sektor ekspandert kraftig, en sektor som er svakt organisert i mange land. Gjennom det har uorganisert lavlønnsarbeid vokst i omfang, og det har bidratt til å underminere tradisjonelle arbeidslivsregimer. Arbeidsstokken er også høyst sammensatt kjønnsmessig og etnisk og personalgjennomtrekken er ofte stor, også faktorer som bidrar til å gjøre faglig arbeid krevende. Som nevnt i et tidligere avsnitt har faglig organisasjonsgrad blitt svekket i mange land på 80- og 90-tallet, og spesielt i privat tjenesteyting. Utviklingen er ikke dramatisk utenom UK, men synliggjør utfordringene.
 

Veksten i tertiærsektoren har vært en følge av velstandsutviklingen, ved at folk med bedre råd har brukt mer av inntektene på helse, fritidsaktiviteter og uteliv, reiser, kultur, og innkjøp av personlige tjenester. Veksten av tertiærsektoren er blant annet knyttet til to former for kommersialisering: Dels den nevnte privatiseringen av offentlige oppgaver, dels en ”privatisering” av husholdsoppgaver. La oss se nærmere på dette. 

Hushold har eksternalisert en rekke husholdsoppgaver opp gjennom 1900-tallet, dels til det offentlige, nemlig omsorgsoppgaver, og dels til det private næringslivet. Når det gjelder offentlig sektor har veksten der blitt dempet ved at ved at det offentlige i sin tur har sendt mange oppgaver til privat sektor gjennom privatisering eller kommersialisering av oppgavene. Kommersialisering har også skjedd på direkte vis ved at hushold har satt ut oppgaver direkte til privat sektor. Det har fått særlig stor omfang i land med store klasseskiller og liten velferdsstat. Her yter et lavtlønt tjenesteproletariat  i arbeiderklassen omfattende service overfor middelklassen, og som både har råd til- og gevinst av –å kjøpe seg tjenester i stedet for å stelle hus, sy klær, lage mat, yte omsorg sjøl. Ferdigmat, spisesteder, hushjelper, barnepassere, private barnehager og private  alders- og sykehjem for eldre, er eksempler på dette. Folk i middelklassen og høytlønte deler av arbeiderklassen utnytter et slikt lavtlønt tjenestetilbud ved sjøl å jobbe lange dager, så sant de har hatt fri tilgang på å jobbe mye. Da har det å overlate husholdsoppgaver til lavtlønte gitt gevinst. Slik har de latt et tjenesteproletariatet betjene dem.

I land med små klasseforskjeller og stor velferdsstater har profilen på tjenesteytingen utviklet seg ganske annerledes. Det offentlige har tatt seg av omfattende omsorgsoppgaver gratis eller subsidiert slikt at hushold har benyttet seg av de offentlige tilbudene. De små klasseskillene gjør at det ikke fins noe underbetalt tjenesteproletariat som folk har råd til å bruke. Følgelig gjør folk mer av husholdsoppgavene sjøl, jobber ikke så lange dager ute, og er opptatt av å begrense normalarbeidsdagens lengde. Privat service i form av personlig tjenesteyting får dermed begrenset omfang. Offentlig sektor, med sine stabile sysselsettingsforhold er godt organisert, med rimelig gode lønnsforhold, som også smitter over på en dårligere organisert privat tjenesteytingssektor, når offentlig sektor dominerer i tjenesteytingsmarkedet. Vel organiserte arbeidslivsregimer har holdt klasseforskjeller bedre i sjakk, og har bidratt til å holde lønningene i tjenesteyting oppe, også i deler av privat tjenesteyting med svak organisasjonsgrad. Slik har forhandlingsøkonomi og stor velferdsstat bidratt til å dempe veksten i klasseskiller.

Tidlig i notatet har vi pekt på økende lønnsskiller som en allmenn tendens. Går det likevel mot økende klasseskiller også i Norden og på det europeiske kontinentet, vil kommersialiseringen av privatlivet skyte fart også her, og fremme former for privat tjenesteyting som har vist seg vanskelig å organisere for fagbevegelsen. Et svakere organisert og sterkere klassedelt arbeidsliv kan bli resultatet, samtidig som familielivet fragmenteres når familien ikke lenger er rammen om så mange husholdsoppgaver som før.

Framveksten av tjenesteytingssamfunnet og art og omfang av tjenesteyting må på denne måten forstås i lys av klasseskiller, velferdsstaten, husholdsprosesser, og arbeidslivsrelasjoner.

Fagbevegelsens strategier
Fagbevegelsens aktuelle problemer har mye med framveksten av informasjons- og tjenesteytingssamfunnet å gjøre. Dessuten har internasjonaliseringen av kapital-, vare-, tjeneste- og arbeidsmarkeder svekket fagbevegelsen i forhold til arbeidsgiverne. IKT-sektorer har delvis vokst fram som fagforeningsfrie sektorer. Viktigere er det imidlertid at tjenesteyting for øvrig har ekspandert som en sektor preget av fragmentert og markedsstyrt arbeid, og med mye ”atypisk” og temporært arbeid, og med stor personalgjennomtrekk. Tjenesteyting er i mangt mindre utsatt for global konkurranse enn sekundærsektoren, og de skisserte utviklingstrekkene ved tjenesteyting er ikke noe som er blitt markedsmessig påtvunget ulike land gjennom global konkurranse. Men arbeidsgivere innen tjenesteyting har tatt i bruk internasjonale organisasjonsoppskrifter og slik sett fremmet utviklingstrekk i tjenesteyting som har mange likhetspunkter i ulike land. 

Hvordan har fagbevegelsen så møtt globaliseringen og overgangen til tjenesteytingssamfunnet?

Fagbevegelsen har søkt å holde fast ved bedriftsovergripende lov- og avtaleverk, i form av yrkes-, bransje- og sektor-avtaler, og avtaler på nasjonalt nivå.. I England og USA har bedriftsovergripende avtaler i betydelig grad forsvunnet. Organisasjonsgraden er svekket, og hovedmønsteret har blitt bedriftsvise avtaler i bedrifter der fagforeninger fortsatt står sterkt. I 

Norden og på kontinentet spiller fortsatt bedriftsovergripende avtaler vesentlig rolle, men supplerende bedriftsavtaler har vokst fram i betydning, og til dels tømt mer overgripende avtaler for innhold. For fagbevegelsen har det vært viktig å bremse denne utviklingen, ved å sikre overgripende avtaler som ikke bare fastlegger prosedyrer for lokale avtaler, men har substansielt innhold.  

Tross globaliseringen av næringsliv er det fortsatt den nasjonale arenaen som er viktigst for fagbevegelsen. Det er fortsatt slik at det er nasjonale parter som møtes til forhandlinger, innen bransjer eller sektorer eller på høyere nasjonalt nivå. Globaliseringen har imidlertid styrket arbeidsgiversida på disse nasjonale arenaene, og fagbevegelsen har måtte gå med på både såkalte sosiale pakter på nasjonalt nivå og lokale bedriftspakter som i betydelig grad har kommet arbeidsgiverne i møte når det gjaldt fleksibilisere arbeidsvilkår og myke opp kollektivt avtaleverk.

Fagbevegelsen har møtt framveksten av en fragmentert tjenestesektor på flere ulike vis. Den har måttet prioritere organisasjonsframstøt, det å få folk til å fagorganisere seg, framfor å betjene eksisterende medlemmer. Det har i varierende grad preget vestlig fagbevegelse i det siste.
 Det har blant annet gitt seg utslag i en god del konflikter om opprettelse av tariffavtaler i ulike serviceforetak, med streiker og blokader som virkemidler. Gamle konfliktmønstre opptrer med andre ord i nye bransjer.

I ulike vestlige land har fagbevegelsen vært gjennom omfattende reorganiseringer, med en hovedvekt på sammenslåing av fagforbund. Disse sammenslåingene har hatt mange ulike former og følger. Hensikten har gjerne vært å effektivisere og styrke faglig virke, og i noen grad å samle krefter for en bedre innsats overfor svakt organiserte tjenesteytende sektorer. Her har sammenslåing av sterke og svake fagforbund vært en aktuell strategi, med tanke på å utnytte styrken på ett hold til å bedre styrken på andre hold.
 Innholdet i det faglige virke har også måttet endres for at fagbevegelsen skulle bli relevant i tjenesteytende sektorer, med vekt på rammer for arbeidstid og fleksibel bruk av arbeidskraft, mulighet for å forene familieliv og arbeid og liknende. 

Selv om organisasjonsgraden i privat tjenesteyting er blitt svekket i mange land, og stiller fagbevegelsen overfor store utfordringer, gjør likevel fagbevegelsen mange nye framstøt. De nye call-senter-virksomhetene har latt seg organisere i enkelte land og avtaleverk er kommet på plass. I Sverige, Finland og Frankrike har IKT-bransjen fått sine avtaler og sine faglige organisasjoner. 
  

En interessant strategi har italiensk fagbevegelse satset på, nemlig stedlige bransjeavtaler for mindre bedrifter, som har regulert arbeidsvilkår i et bestemt geografisk område.
. I USA har det vært gjort vellykkede framstøt for å organisere renholdere, og også her har en satset på en geografisk organisering, for å sikre felles kår for renholdere, uansett hvilket firma de har jobbet for.

Internasjonaliseringen av økonomien har betydd at fagbevegelsen også har måttet utvikle en sterkere overnasjonal orientering i sitt arbeid. 

Internasjonale fagforbund har søkt å koordinere nasjonale bransjeforhandlinger, men det er foreløpig ikke snakk om kollektive bransjeforhandlinger over landegrenser. Arbeidsgiverne viser ingen interesse for det, og er heller ikke organisert til å gjøre det. Det er imidlertid vel kjent hvordan separate forhandlinger på mange nivåer kan koordineres mellom mange aktører. Det er tenkelig at det også kan skje en effektiv koordinering over landegrenser av nasjonale forhandlingsprosesser, selv om forhandlingspartene ikke sitter rundt samme forhandlingsbord, men er spredt på mange nasjonale bord. Flere internasjonale fagforbund er involvert i dette, til eksempel er det europeiske metallarbeiderforbundet aktivt på denne fronten, ved å hevde en felles linje når det gjelder lønnskrav som består i kompensasjon for prisstigning og uttelling for produktivitetsutvikling.

Tross dette, har arbeidslivsregimer hittil vært nasjonale anliggender, med den modifikasjon at trekk har smittet fra land til land og at overnasjonale organisasjoner har kommet med mer eller mindre autoritative anbefalinger. ILO har siden 1919 stått for en trepartsmodell og arbeidet for et partsregulert arbeidsliv. ILO har også utviklet visse minstestandarder som land bør følge, og som er mest relevant for utviklingsland og land uten organisasjonsfrihet. 

Når fagbevegelsen arbeider internasjonalt møter den andre omgivelser enn på sine nasjonale arenaer, ganske enkelt ved at det ikke er noen stat, noen internasjonal verdensregjering å holde seg til. Fagbevegelsen må i hovedsak stole på egne krefter og arbeide direkte i forhold til internasjonal kapital og ikke minst multinasjonale selskaper. Det er ingen internasjonal stat som kan støtte opp under faglig virke og internasjonalt avtaleverk. Nå fins det rett nok internasjonale organisasjoner som kan influere på arbeidslivsforhold, og som fagbevegelsen har rettet oppmerksomhet mot, ILO, WTO, FN, og på regionalt nivå, EU. Den internasjonale fagforeningssammenslutningen ICFTU har arbeidet for at frihandel skulle kombineres med krav til arbeidsstandarder i arbeidslivet, og at WTO skulle ta inn slike standarder i sitt avtaleverk.
 EU har rudimenter til en europeisk arbeidsrett, ved sine direktiver om medvirkningsordninger og standarder på visse utvalgte områder. EU har prinsipielt understøttet partsorganisering av arbeidslivet, og har også gitt plass for faglig deltakelse i medvirkningsordningene. Men EU har kommet til å motarbeide håndheving av nasjonale arbeidslivsstandarder og sett dem som en handelshindring. Den europeiske fagbevegelsen har søkt å hindre sosial dumping ved å hevde at utenlandsk arbeidskraft må arbeide på vertslandets og ikke opprinnelseslandets vilkår. Men virkemidler for å oppnå dette har i mange fall blitt motarbeidet av EUs organer i det siste. EU prioriterer dermed frihandel framfor hensynet til gode arbeidsvilkår.

En interessant nyere utvikling er at internasjonale fagforbund har fått gjennom rammeavtaler med multinasjonale konsern om faglig rettigheter og arbeidsvilkår. Dette er rammeavtaler som kanskje først og fremst får betydning i utviklingsland, men som også kan spille en rolle i Sentral- og Øst-Europa. Rammeavtalene tar gjerne inn ILO- og FN-konvensjoner, de forplikter konsernet på menneskerettigheter, organisasjonsrettigheter, og visse minimumsvilkår ellers. Norske konsern, som Statoil og Norske Skog var tidlig ute med å inngå slike avtaler. Det er først og fremst industrikonsern som har inngått slike avtaler, men  det danskbaserte internasjonale servicekonsernet ISS har også inngått en slik avtale. Her bringes felles, bedriftsovergripende regelverk inn i bedrifters avtaler, regelverk som skriver seg fra internasjonale organisasjoner.

Mange multinasjonale storkonsern har utarbeidet sosiale retningslinjer for sitt arbeid i ulike land, retningslinjer som de har formulert selv og som de selv håndhever – i den grad dette er noe mer enn P.R.-framstøt. I forhold til slike enparts retningslinjer er styrken ved de ovennevnte konsernavtalene at multinasjonale konsern forplikter seg til å støtte fagorganisering i sine datterbedrifter, også med praktisk og økonomisk bistand om avtalene håndheves. Dermed er det to parter som skal håndheve regler som begge parter har vært med på å forme. Fagorganiserte i ulike land bringes videre sammen i en konsernkontekst og kan lære av hverandre. Hvor stor betydning dette får er imidlertid avhengig av at sterke fagforeninger i vestlige land sørger for at det blir realiteter ut av avtalene i svakere organiserte deler av konsernet. Det ligger også en begrensning i faglige framstøt innen rammen av konsernstrukturer at det nok kan føre til at det inngås bedriftsavtaler i datterbedrifter. Men fagbevegelsen har en viktig jobb å gjøre når det gjelder å fremme bedriftsovergripende avtaler innen bransjer og sektorer. Først når det skjer kan fagbevegelsen frigjøre seg fra den snevre rammen som hefter ved bedriftsavtaler, nemlig at de har bedriftens konkurranseevne som fokus og grense for det som kan oppnås.

 Ytterligere en internasjonal strategi for fagbevegelsen bør nevnes her. Fagbevegelsen har deltatt i, og til dels initiert, kampanjer sammen med NGO-er og aksjonsgrupper for å sikre anstendige arbeidsvilkår og miljøstandarder rundt om i verden. Ofte har kampanjene vært retta mot bestemte konserner, som NIKE, gruveselskapet Rio Tinto,  varehandelskjeden Wal-Mart og andre.

Med bakgrunn i de utviklingstrekk vi har skissert for vestlig arbeidsliv er utfordringene for fagbevegelsen store. Det er reorganiseringen av både arbeidsliv og arbeidsmarked i retning av fragmentering og markedsstyring av arbeid, og segmentering av arbeidsmarkedet som utgjør de største problemene for fagbevegelsen. Her er faglig-politiske allianser og allianser med andre sosiale bevegelser svært aktuelle. Fagbevegelsen holder som vi har sett fast ved bedriftsovergripende avtaler, og arbeider for å koordinere forhandlinger både nasjonalt og i noen grad internasjonalt. Utfordringen på dette feltet er å hindre at bedriftsovergripende avtaler ikke reduseres til prosedyrerammer for bedriftsavtaler, men at slike avtaler har substansielt innhold og regulerer arbeidsvilkår på tvers av bedrifter og bransjer, og at de hindrer ytterligere fleksibilisering av arbeids- og tilsettingsvilkår.

De internasjonale erfaringene og ”den norske modellen”.

Vi avslutter med å oppsummere de internasjonale erfaringene og med noen betraktninger over tilstanden til den norske arbeidslivs- og velferdsmodellen. 

Vi har sett at kapitalen har styrket sin makt og at fjernstyringen av arbeidslivet via omfattende konserndannelser har tiltatt. Klasseforskjellene når det gjelder inntekt og utrygghet har økt, arbeidsmarkedene er blitt sterkere segmentert i mange vestlige land, og mange land har omfattende sysselsettingsproblemer. Arbeidslivsrelasjonene har endret seg ved at organisasjonsgrad og til dels også avtaledekning har blitt redusert, og ved at bedriftsvise forhandlinger spiller mer avgjørende rolle. Fagbevegelsen er til dels blitt trengt tilbake til kjerneområder i industri og offentlig sektor. Vi har sett dette på bakgrunn av en rekke forandringer i vestlige kapitalisme. ”Finansialiseringen” av næringslivet har bredt om seg, dvs at finansiering og styring av bedrifter fra aksjemarkeders side er blitt sterkere. Med det har avkastningskrav blitt skjerpet og mer kortsiktige. Eksternalisering og konkurranseutsetting av arbeid er utbredte fenomen. Arbeid er blitt fragmentert, og det ordinære, faste heltidsarbeidet har skrumpet i betydning. Disse utviklingstrekkene og den sterkere segmenteringen av arbeidslivet har bidratt til å fragmentere fagbevegelsens interessegrunnlag. Folks interesser spriker mer, forhandlingssystemene er blitt desentralisert og arbeidskontrakter individualisert, og avtaler på bedriftsplan og nasjonalt plan – bedriftspakter og sosiale pakter på kontinentet -  har hatt betydelige innslag av innrømmelser fra fagbevegelsen side, de er organiserte og avtalte tilbaketog.

I Europa er arbeidslivsregimer under endring, og ikke minst deres funksjoner. Funksjoner ligger ikke fast, samfunnsaktører kan bruke institusjoner for endrete formål. Arbeidslivsregimer som har regulert kapitalismen har i betydelig grad underordnet seg kapitalismen og tjener kapitalistiske formål.  

Dette resultatet er ikke noen unngåelig følge av globaliseringen, men skyldes den maktforskyvning som har skjedd og de strategier mektige samfunnsaktører har fulgt i sin omdanning av kapitalistisk arbeidsliv.      

Norden har fått sin del av disse forandringene, men i mer beskjedent omfang. Det har blitt økte lønnsulikheter og ikke minst økte inntektsulikheter, sysselsettingsproblemene har tidvis vært omfattende de siste tiåra, privatisering og markedsretting av arbeid har også skjedd her, og en mer fragmentert tjenestesektor har vokst i betydning. Men i hovedsak er de nordiske arbeidslivsmodellene intakte med sin fasetterte faglige virksomhet, sin høye organisasjonsgrad og sitt avtaleverk der bedriftsovergripende avtaler fortsatt har sentral betydning. Velferdsordningene er blitt ”tøffere” overfor yrkespassive også i Norden, med en økt vekt på arbeidslinja, men likevel mildere enn mange steder ellers i vestlige land.
 Disse ordningene fungerer i Norden også i et mindre segmentert arbeidsmarked, noe som demper uheldige effekter. 

Forskere vd Fafo har erklært at den norske arbeidslivsmodellen er ved god helse og fullt intakt, tross tidligere spådommer om at den ville forvitre. De har gått grundig til verks i sin gransking av temaet og det er all grunn til å notere seg denne konklusjonen. Norge har vært gjennom store økonomiske forandringer slik andre vestlige land har vært, men det organiserte samspillet mellom partene på bedrifts- og samfunnsplan har tilpasset seg forandringene og spiller fortsatt avgjørende rolle i samfunnsutviklingen.

Det har utviklet seg en sosialdemokratisk tenkning blant norske og utenlandske forskere om de nordiske modellene og andre koordinerte markedsøkonomier som det kan være verdt å ta standpunkt til. Vi skal trekke fram to sider ved denne tenkningen.

 Den ene er et ”umarxistisk” syn
 om at økonomiske forandringer og forandringer i arbeidslivsrelasjoner ikke synes å være tett koblet: De nordiske arbeidslivsmodellene har vist seg å fungere godt også under økonomisk globalisering og liberalisering. Endringer i den økonomiske basisen virker ikke endrende og ensrettende inn på den delen av overbygningen som arbeidslivsrelasjonene utgjør. 

Det andre synet går ut på at disse modellene ikke bare ivaretar partsinteresser på rimelig vis, de fremmer økonomisk fornyelse og konkurransekraft. Det dreier seg om institusjonelle komparative fortrinn som ligger i disse modellene.

Det er vel verdt å merke seg at det ikke er noen jernlov at globaliseringen nødvendigvis svekker arbeiderbevegelsen og de institusjoner som den har fremmet. På den andre sida peker erfaringene fra andre vestlige land i en noe annen retning. Arbeidslivsrelasjoner er i endring og fagbevegelsen har møtt betydelige utfordringer og kommet svekket ut av dem i mange vestlige land. Også nordiske modeller kan komme under sterkere press i en internasjonalisert verdensøkonomi. 

Videre: Om en tror at basis og overbygning i vårt tilfelle har lite med hverandre å gjøre, blir det også mindre viktig å regulere endringene i basis, med andre ord globaliserings- og liberaliseringsprosesser. De rammer så allikevel ikke våre arbeidslivs- og velferdsordninger, - kan konklusjonen komme til å bli. Tenkningen har med andre ord politiske implikasjoner det er verdt å tenke gjennom.

Det andre poenget, om sosialdemokratiske arbeidslivs- og velferdsinstitusjoners konkurransekraft og komparative fortrinn, er spennende,
 og med en gammel forhistorie, minst tilbake til Sidney og Beatrice Webb på slutten av 1800-tallet.
 Men er det rett?

Erfaringene fra tida siden siste verdenskrig har vært at ulike kapitalistiske samfunnsmodeller har hatt skiftende skjebner. De har gjort det bra til visse tider, dårlig til andre tider. Ett syn er at de koordinerte europeiske markedsmodellene etter hvert har ”sluttet å virke”, at de på 90- og 2000-tallet ikke lenger har gjort noen ”forskjell”
. Jeg sikter her til deres effekt på konkurranseevne, på sysselsetting og vekst. Men det kan hende de aldri ”har virket”. Økonomisk politikk og sterke næringsmiljøer med konkurransekraft og ulike lands posisjon i den internasjonale arbeidsdelingen er kanskje det utslagsgivende for sysselsetting og utvikling
, ikke arbeidslivs- og velferdsordninger.

Så da faller kanskje et argument for disse ordningene bort? Mulig det – men om ”nytten” av ordningene er tvilsom, gir det grunnlag for å gjenreise en debatt om verdien av ordningene, nemlig å det å vedlikeholde og utvikle et demokratisk arbeidsliv og et trygt samfunnsliv. 

